**Vadlīnijas saistošo noteikumu izstrādei par mājokļa pabalstu bērnam bārenim vai bērnam, kurš palicis bez vecāku gādības**

Saskaņā ar Pašvaldību likuma 47. panta otro daļu, saistošie noteikumi sociālās drošības jomā un bērnu tiesību aizsardzības jautājumos nosūtāmi VARAM izvērtēšanai un atzinuma sniegšanai.

Mājokļa pabalsta bērnam bārenim vai bērnam, kas palicis bez vecāku gādības (turpmāk – mājokļa pabalsts) mērķis ir sniegt sevišķu atbalstu noteiktajai personu kategorijai – bāreņiem un bez vecāku gādības palikušiem bērniem. Mājokļa pabalsts ir viens no pašvaldības palīdzības dzīvokļa jautājuma risināšanā veidiem, līdz ar to tas, no vienas puses iekļaujas pašvaldības sniegtās palīdzības dzīvokļa jautājuma risināšanā sistēmā, vienlaikus, no otrās puses, tam ir specifiskas pazīmes un īpatnības tiesiskajā regulējumā.

Tiesiskais pamats mājokļa pabalstam: Likums “Par palīdzību dzīvokļa jautājumu risināšana” (turpmāk – Likums). Mājokļa pabalsta piešķiršanas nosacījumi ir noteikti Likuma 25.² pantā. Pašvaldība domes saistošajos noteikumos paredzētajā kārtībā maksā mājokļa pabalstu bez vecāku gādības palikušam bērnam no dienas, kad bērns sasniedzis pilngadību, līdz 24 gadu vecuma sasniegšanai. Mājokļa pabalstu bez vecāku gādības palikušam bērnam pašvaldība maksā, pamatojoties uz bērna iesniegumu.

Izstrādājot saistošos noteikumus jāievēro Ministru kabineta 2009. gada 3. februāra noteikumi Nr. 108 “Normatīvo aktu projektu sagatavošanas noteikumi”.

**Mājokļa pabalsta piešķiršana**

Mājokļa pabalsta piešķiršana ir obligāta. Maksāt šādu pabalstu ir pašvaldības pienākums, ja pastāv Likumā noteiktie nosacījumi pabalsta maksāšanai.

Mājokļa pabalsts piešķirams, lai apmaksātu konkrētus izdevumus: izdevumi par dzīvojamās telpas lietošanu (īres maksa, nepieciešamie izdevumi par obligāti veicamajām pārvaldīšanas darbībām), izdevumi par pakalpojumiem, kas saistīti ar dzīvojamās telpas lietošanu (siltumenerģija apkures un karstā ūdens nodrošināšanai, elektroenerģija, patērētais ūdens, dabasgāze, kanalizācijas vai asenizācijas nodrošināšana, sadzīves atkritumu apsaimniekošana), ja tie nav ietverti īres maksā vai nepieciešamajos izdevumos par obligāti veicamajām pārvaldīšanas darbībām, izdevumiem par telekomunikāciju un interneta pakalpojumiem, izdevumiem par ūdens skaitītāju uzstādīšanu un verifikāciju.

Pašvaldība domes saistošajos noteikumos paredz kārtību, kādā aprēķināms un izmaksājams mājokļa pabalsts bez vecāku gādības palikušam bērnam. Šā pabalsta apmēru pašvaldība nosaka, ievērojot Sociālo pakalpojumu un sociālās palīdzības likumā noteiktos mājokļa pabalsta aprēķināšanas noteikumus. Piešķirot mājokļa pabalstu bez vecāku gādības palikušam bērnam, pašvaldība nevērtē šā bērna ienākumus un materiālo stāvokli.

Nosakot šādu kārtību, pašvaldībai jāņem vērā, ka, pirmkārt, mājokļa pabalsta apmēram jābūt tādam, kas varētu segt vidusmēra vienistabas dzīvokļa īres un ar dzīvojamās telpas lietošanu saistītos izdevumus 100% apmērā. Otrkārt, mājokļa pabalstu aprēķinot, tā summā jāierēķina visi Likumā 25.² panta otrajā daļa minētie izdevumi, nevis tikai, piemēram, izdevumi par apkuri un īres maksa. Pašvaldība mājokļa pabalsta aprēķināšanas kārtību var parādīt dažādi: nosakot normatīvus katram izdevumu veidam (piemēram, ka ir apmaksāta īres maksas summa līdz konkrētam apmērām par 1 m² un tmldz.) vai iepriekš izvērtējot, cik attiecīgās pašvaldības teritorijā izmaksā vidusmēra vienistabas dzīvokļa īre un ar dzīvojamo telpu saistīto izdevumu un pakalpojumu segšana un šādu konkrēto pabalsta apmēru norādīt saistošajos noteikumos kā konstantu summu (nosakot konkrētu summu, saistošajiem noteikumiem būtu pievienojams pielikums ar aprēķinu, kādā veidā šī summa veidojas). Normatīvu noteikšana un mājokļa pabalsta izmaksāšana pēc konkrētiem čekiem un 2 maksāšanas dokumentiem būtu vairāk atbalstāma, jo šādā veidā pašvaldība izvairītos no situācijas, kad tā varētu izmaksāt lielāku summu, nekā to, ko persona faktiski iztērēja.

Apstāklis, vai bārenis vai bez vecāku gādības palikušais bērns mācās, strādā vai ir bezdarbnieks neietekmē tiesības saņemt mājokļa pabalstu.

Persona nav tiesīga vienlaikus saņemt gan mājokļa pabalstu gan Likuma 3. panta 1., 2. un 5. punktā paredzēto palīdzību (pašvaldībai piederošās vai tās nomātās dzīvojamās telpas izīrēšana, sociālā dzīvokļa izīrēšana, pabalsta piešķiršana dzīvojamās telpas īres vai pārvaldīšanas maksas un maksas par pakalpojumiem, kas saistīti ar dzīvojamās telpas lietošanu, segšanai – mājokļa pabalsts).

Bez vecāku gādības palikušam bērnam, informējot pašvaldību, kuras bāriņtiesa pieņēmusi lēmumu par ārpusģimenes aprūpi, ir tiesības saņemt mājokļa pabalstu bez vecāku gādības palikušam bērnam par mājokli jebkurā administratīvajā teritorijā Latvijas Republikā. Mājokļa pabalstu jebkurā gadījumā maksā pašvaldība, kuras bāriņtiesa pieņēmusi lēmumu par bērna ārpusģimenes aprūpi, neatkarīgi no tā, kurā administratīvajā teritorijā persona izvēlas sev mājokli. Vienlaikus, šī pašvaldība maksā mājokļa pabalstu tādā apmērā, kādā tas ir noteikts tās saistošajos noteikumos, nevis tādā apmērā, kā to noteikusi pašvaldība, kurā persona izvēlējusies dzīves vietu.

**Pašvaldību tiesības izvēlēties palīdzības mājokļa jautājuma risināšanā sniegšanas veidu**

Pašvaldība, sniedzot palīdzību mājokļa jautājumu risināšanā bāreņiem un bez vecāku gādības palikušiem bērniem, var izvēlēties – piešķirt personas dzīvojamo telpu vai mājokļa pabalstu. Ja pašvaldības dzīvojamā fondā ir dzīvošanas derīga dzīvojamā platība, tad pašvaldība var šo dzīvojamo platību ierādīt dzīvošanai bārenim vai bez vecāku gādības palikušam bērnam. Ar šādas dzīvojamās telpas piešķiršanu secināms, ka pašvaldība ir izpildījusi savu pienākumu sniegt palīdzību mājokļa jautājuma risināšanā personai. Līdz ar to pašvaldībai šajā gadījumā nav pienākuma maksāt mājokļa pabalstu personai. Vienlaikus, persona, kas saņēmusi no pašvaldības dzīvojamo platību kā palīdzību mājokļa jautājumu risināšanā, var pretendēt uz mājokļa pabalstu, kas minēts Likuma 25. pantā uz vispārīgiem nosacījumiem. Jāatceras, ka dzīvojamai telpai, kas tiek izīrēta šajā likumā noteiktajā kārtībā, jābūt dzīvošanai derīgai. Dzīvošanai derīga dzīvojamā telpa ir apgaismojama, apkurināma telpa, kas piemērota cilvēka ilglaicīgam patvērumam un sadzīves priekšmetu izvietošanai un atbilst Ministru kabineta noteikumos paredzētajām būvniecības un higiēnas prasībām. Netīrība un vizuālie defekti, kuri novēršami ar uzkopšanu un kosmētisko remontu, nepadara dzīvojamās telpas par dzīvošanai nederīgām. Vienlaikus, ņemot vērā, ka bāreņi un bez vecāku gādības palikušie bērni ir personas ar īpašu statusu, personas, kurām no viņiem neatkarīgo dzīves apstākļu dēļ bieži ir socializācijas grūtības, patstāvīgās dzīves iemaņu trūkums, kas pie neefektīvās sociālās palīdzības var veicināt noslieci uz devianto uzvedību, aicinām rūpīgi izvērtēt dzīves apstākļus un dzīvojamās telpas piemērotību dzīvošanai un nepieciešamības gadījumā sniegt palīdzību, padomus un atbalstu piešķirtās dzīvojamās telpas labiekārtošanai. Gadījumā, ja pašvaldības dzīvojamā fondā nav brīva dzīvošanai derīga platība, un personu reģistrē reģistra palīdzības dzīvokļa jautājuma risināšanā saņemšanai (tā sauktā dzīvokļu rindā), pašvaldības pienākums personai piešķirt mājokļa pabalstu atbilstoši Likuma 25.² panta prasībām. Apstāklis, ka persona reģistrēta dzīvokļu rindā nenozīmē, ka personai palīdzība faktiski ir sniegta un to nevar uzskatīt par pamatu atteikt mājokļa pabalsta saņemšanā. Šādu pabalstu personai ir tiesības saņemt līdz brīdim kad tai tiks piešķirta dzīvojama platība vai kad iestāsies Likumā minētais palīdzības sniegšanas izbeigšanas termiņš.

Pašvaldība, realizējot brīvprātīgo atbalstu, var paredzēt, ka arī citi bāreņi un bez vecāku gādības palikuši bērni, kam pašvaldība ir piešķīrusi dzīvojamo plātību, saņem mājokļa pabalstu.

Vadlīnijas aktualizētas 31.03.2023.

Kontaktinformācija:

Agnese Pabērza-Draudiņa, Pašvaldību departamenta Pašvaldību pārraudzības nodaļas vecākā eksperte

agnese.paberza@varam.gov.lv, tālr. 66016784

Ilona Puide, Pašvaldību departamenta Pašvaldību pārraudzības nodaļas vecākā eksperte

ilona.puide@varam.gov.lv, tālr. 67026427